Luister: Hallo, polisie! My pa ry deur die rooi ligRobbie Richardson (Foto via Boston Globe) Die klanksnit van ŉ sesjarige seuntjie wat die 911-noodnommer in Amerika bel nadat sy pa ŉ rooi verkeerslig verontagsaam het, word wyd op sosiale media gedeel. Die seuntjie, Robbie Richardson van Massachusetts, was saam met sy pa, Michael, op pad om hul motor te laat was. Sy pa het glo by die rooi verkeerslig stilgehou voor hy regs gedraai het toe daar geen aankomende verkeer was nie. Hoewel dit in Massachusetts wettig is om te ry wanneer daar geen aankomende verkeer is nie, het Robbie gesê hy gaan die polisie bel. Dié knapie wil glo nog altyd ŉ polisieman word wanneer hy ‘groot’ is. “Toe ek oor die rooi lig is, het hy gesê hy gaan die polisie bel,” het Mike aan Fox gesê. “Ek het dit sommer afgemaak, want hy is tog net ses jaar oud.” Robbie het egter, toe hulle by die huis aangekom het, sy woord gestand gedoen. “My pa het oor die rooi lig gery,” het hy aan die operateur gesê. “Hy was in ŉ splinternuwe motor, my ma se motor.” Die operateur, Mike Bowes, het gevra om met sy pa te praat. Mike het later aan CNN vertel dié ongewone oproep het sy dag gemaak. “Dit is beter as die roetineoproepe wat ons daagliks ontvang,” het hy laat hoor. Bron: Fox, CNN